Document ID: 32009D0374

KOMISIJOS SPRENDIMAS
2009 m. gegužės 8 d.
iš dalies keičiantis Bulgarijos ir Rumunijos stojimo akto VII priedo B priedėlio nuostatas dėl tam tikrų mėsos, paukštienos, žuvies, pieno ir pieno produktų sektorių įmonių Rumunijoje
(pranešta dokumentu Nr. C(2009) 3390)
(Tekstas svarbus EEE)
(2009/374/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į Bulgarijos ir Rumunijos stojimo aktą, ypač į jo VII priedo 5 skyriaus B skirsnio I poskirsnio e punktą,
kadangi:
(1)
2004 m. balandžio 29 d. Europos Parlamento ir Tarybos reglamente (EB) Nr. 852/2004 dėl maisto produktų higienos (1) ir 2004 m. balandžio 29 d. Europos Parlamento ir Tarybos reglamente (EB) Nr. 853/2004, nustatančiame konkrečius gyvūninės kilmės maisto produktų higienos reikalavimus (2), nustatyti tam tikri įmonių, kurioms taikomi šie reglamentai, struktūros reikalavimai.
(2)
Bulgarijos ir Rumunijos stojimo akto VII priedo 5 skyriaus B skirsnio I poskirsnio a punkte nustatyta, kad šiuose reglamentuose nustatyti tam tikri įmonių struktūros reikalavimai, laikantis tam tikrų sąlygų, iki 2009 m. gruodžio 31 d. netaikytini Rumunijos įmonėms, išvardytoms Stojimo akto VII priedo B priedėlyje.
(3)
Kol šioms įmonėms taikomas pereinamasis laikotarpis, jų gaminami produktai turi būti tiekiami tik vietos rinkai arba naudojami tolesniam perdirbimui Rumunijos įmonėse, kurioms taikomas pereinamasis laikotarpis.
(4)
Bulgarijos ir Rumunijos stojimo akto VII priedo B priedėlis iš dalies pakeistas Komisijos sprendimais 2007/23/EB (3), 2007/710/EB (4), 2008/465/EB (5) ir 2008/720/EB (6).
(5)
Kai kurios Rumunijos mėsos, paukštienos, žuvies, pieno ir pieno produktų sektorių įmonės buvo modernizuotos ir dabar visiškai atitinka Bendrijos teisės aktų reikalavimus. Be to, kai kurios įmonės nutraukė veiklą. Todėl tas įmones reikėtų išbraukti iš įmonių, kurioms taikomas pereinamasis laikotarpis, sąrašo.
(6)
Todėl Bulgarijos ir Rumunijos stojimo akto VII priedo B priedėlį reikėtų atitinkamai iš dalies pakeisti.
(7)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Šio sprendimo priede išvardytos įmonės išbraukiamos iš Bulgarijos ir Rumunijos stojimo akto VII priedo B priedėlio.
2 straipsnis
Šis sprendimas skirtas valstybėms narėms.
Priimta Briuselyje, 2009 m. gegužės 8 d.

Labels: 0
18
15
17